บลจ.หวั่นจีนฉุดศก.โลก
จับตา‘จีดีพี’ไตรมาส2วันนี้ มองการเมืองมีผลตลาดน้อย
13 ก.ค. 2555

จับตา‘จีดีพี’ไตรมาส2วันนี้ มองการเมืองมีผลตลาดน้อย
“ไอเอ็นจี” จับตาจีดีพีจีนไตรมาส 2 วันนี้ มากกว่าร่างรัฐธรรมนูญ หวั่นฉุดเศรษฐกิจโลกชะลอตัว
นายมนรัฐ ผดุงสิทธิ์ ประธานเจ้าหน้าที่บริหารการลงทุน ฝ่ายจัดการลงทุน บริษัทหลักทรัพย์จัดการกองทุน (บลจ.) ไอเอ็นจี (ประเทศไทย) กล่าวว่า ไอเอ็นจีให้น้ำหนักกับตัวเลขจีดีพีของจีนในไตรมาส 2 ปี 2555 ที่จะประกาศออกมาในวันที่ 13 ก.ค.นี้ มากกว่าปัจจัยการเมืองในประเทศที่ศาลจะวินิจฉัยประเด็นเกี่ยวกับร่างรัฐธรรมนูญในวันที่ 13 ก.ค.เช่นกัน 
“ทางไอเอ็นจีในต่างประเทศไม่ได้กังวลกับการเมืองไทยมากนัก โดยให้ความสำคัญกับปัจจัยพื้นฐานเศรษฐกิจของประเทศมากกว่า ซึ่งเศรษฐกิจไทยยังเติบโตดี และบริษัทจดทะเบียนกำไรโดดเด่น ดังนั้นหากราคาหุ้นจะปรับตัวลงจากปัจจัยการเมืองก็เป็นโอกาสในการซื้อ และจากเหตุรุนแรงจากการเมืองช่วงที่ผ่านมา ตลาดหุ้นอาจตอบรับในทางลบในระยะสั้น และก็ฟื้นกลับขึ้นได้” นายมนรัฐ กล่าว
อย่างไรก็ตาม ไม่อยากให้นักลงทุนกังวลกับผลการตัดสินด้านการเมืองมากนัก ควรใช้สติในการลงทุน และหากดูจากพอร์ตการลงทุนของกองทุนรวมต่างๆ จะพบว่าส่วนใหญ่ลงทุนในหุ้นที่มีกระแสเงินสดสูง ปันผลดี และเป็นหุ้นที่มีกำไรเติบโต ซึ่งพอร์ตลงทุนจึงป้องกันผลกระทบจากสถานการณ์ที่ไม่ปกติได้ และหากผลตัดสินของศาลถึงขั้นยุบพรรคและมีการชุมนุม แต่นโยบายต่างๆ ยังเดินหน้าต่อได้
นายมนรัฐ กล่าวว่า แนวโน้มตลาดหุ้นไทยยังจะผันผวนตลอดปีตามปัจจัยหรือข่าวต่างๆ ที่เข้ามาเกี่ยวข้อง รวมถึงมาตรการผ่อนคลายเชิงปริมาณ (QE) 3 หากมีออกมาก็จะกระตุ้นการลงทุนได้ ขณะเดียวกันผลประกอบการของบริษัทจดทะเบียนในไทยในงวดไตรมาส 2 คาดว่ายังออกมาดี โดยเฉพาะกลุ่มธนาคารพาณิชย์
ด้านแหล่งข่าวจากผู้จัดการกองทุน เปิดเผยว่า บริษัทยังรอดูผลการตัดสินของศาล จึงไม่ได้ปรับเปลี่ยนพอร์ตการลงทุนของกองทุนภายใต้การบริหารแต่อย่างใด ซึ่งปัจจุบันกองทุนหุ้นยังลงทุนประมาณ 80-90% ของมูลค่าสินทรัพย์ของกองทุน ซึ่งถือว่าอยู่ในภาวะปกติ
“หากทำอะไรกับพอร์ตแล้วผลออกมาผิดข้างก็จะกระทบ จึงรอผลก่อนว่าไปในทางไหน แล้วมาดูว่าหุ้นในพอร์ตจะได้รับผลกระทบมากน้อยแค่ไหน” แหล่งข่าวเปิดเผย
อย่างไรก็ตาม มุมมองส่วนตัวมองว่าผลน่าจะออกมากลางๆ คือ อาจยืดเวลาให้กลับไปร่างแก้ไขรัฐธรรมนูญใหม่ และตลาดอาจตอบรับในทางบวกแต่ไม่มาก เพราะตลาดรอดูตัวเลขจีดีพีของจีน แม้ล่าสุดจีนได้ปรับลดดอกเบี้ยนโยบายเป็นครั้งที่ 2 ของปีนี้ในอัตรา 0.25% ซึ่งเร็วกว่า ทำให้มองว่าเศรษฐกิจจีนส่งสัญญาณไม่ดีและจะกระทบเศรษฐกิจโลก